Metalloglobus

A Metalloglobus egy nagy múltú magyar fémkereskedelmi- és fémgyártó vállalat Budapest X. kerületében. Története A METALLOGLOBUS Zrt. jogelődjét, a METALLOGLOBUS Fémkereskedelmi Részvénytársaságot, 1923. február 10-én alapították. Az 1948-as államosítást követően a vállalat a termelőeszköz-kereskedelmi (TEK) cégek közé tartozott, és 1990-ig meghatározó szerepet játszott a hazai színesfém-kereskedelemben. 1990-ig a METALLOGLOBUS a hat fő színesfém — ón, ólom, horgany, nikkel és részben alumínium — forgalmazásának monopolhelyzetét élvezte, így működése nagyban független volt a piaci hatásoktól. Ezt a kereskedelmi tevékenységet egycsatornás értékesítési rendszer jellemezte: az importot a Metalimpex Külkereskedelmi Vállalat szerezte be, míg a METALLOGLOBUS a belföldi beszerzést és az elosztást végezte. 1990-re a vállalat működési környezete alapvetően megváltozott. A monopolhelyzet megszűnésével, a hatósági árak eltörlésével, a kizárólagosan forgalmazott termékek körének csökkenésével, az import liberalizálásával és az általános fizetőképes kereslet drasztikus visszaesésével, valamint a vevőtartozások jelentős növekedésével a METALLOGLOBUS korábbi előnyei megszűntek. Az 1990-es évek elején a forgalom jelentősen csökkent, és a vállalat radikális készlet- és költségcsökkentésre kényszerült. 1991 végére a pénzügyi helyzet stabilizálódott, bár a korábbi monopolhelyzet minden területen megszűnt. Ez a változás a vállalatot tevékenységének diverzifikálására ösztönözte. Rövid idő alatt a METALLOGLOBUS a könnyű- és nehézfém félgyártmányok kizárólagos forgalmazójából piaci alapon működő, szélesebb tevékenységi körrel rendelkező vállalattá vált. A vevőkör jelentős része néhány éven belül lecserélődött, és a cég korábbi készletező és elosztó funkciói megszűntek. METALLOGLOBUS Zrt. a hazai színesfémigény egy részét importból fedezte, mivel a belföldi termelés csak részben volt képes kielégíteni a keresletet. A vállalat külkereskedelmi szervezetet hozott létre az export és import lebonyolítására, miközben a főbb belföldi szállítókkal is együttműködött. Vevői túlnyomó része közepes és kisvállalkozások, valamint a lakosság volt, ami stabilizálta az árbevételt, miközben a nagy vevők számának csökkenése csökkentette a függőséget. A METALLOGLOBUS kereskedelmi és ipari tevékenységét üzletági struktúrában végezte. A színesfém félgyártmányok és műanyag üzletág piaci részarányát a korábbi volumencsökkenés ellenére megtartotta, míg az alapanyag üzletág a forgalom visszaesése után lassú élénkülést mutatott. A vállalat saját termelésű árualapot képezett a megvásárolt színesfémhulladék előfeldolgozásával, öntödei tevékenységgel és épületbádogos-termékek gyártásával. Az öntödében forrasztóónt, huzalt és pálcát, ólomhuzalt, valamint különböző ötvözeteket állított elő, az épületbádogos-termékek között pedig csapadékelvezető csatornákat, tetővilágítókat és díszítő elemeket gyártott. 1993-ban a társaság részvénytársasággá alakult, majd 1997 és 2006 között több lépésben privatizálták. 1999-ben holdingstruktúrába szerveződött, az egyes üzletágak pedig önálló társasági formában folytatták működésüket. 2000-től a vállalat egyszerre végezte profiltisztítását és profilbővítését: ekkor kivált a cégcsoport tevékenységi köréből a színesfém-kereskedelem és az öntöde, miközben az építőanyag-kereskedelem és az ingatlanhasznosítás egyre hangsúlyosabbá vált. A METALLOGLOBUS Fémipari és Kereskedelmi Zrt. üzemelteti és bérbeadással hasznosítja a Budapest, X. Jászberényi út 57. szám alatti ingatlant, valamint a vidéki telephelyeket Kápolnán és Tarnaszentmiklóson. A METALLOGLOBUS-IMMO Ingatlanberuházó és Kezelő Kft. fő tevékenysége a Budapest, X. Sírkert utca 2-4. szám alatti ingatlan üzemeltetése és bérbeadással történő hasznosítása. A METALLOGLOBUS Fém- és Építőtermék Kereskedelmi Kft. vas-, acél- és építőanyagok, valamint gépészeti termékek nagy- és kiskereskedelmével foglalkozik. Érdekesség, hogy 1983-tól a Metalloglobushoz tartozott a nagytétényi Metallochemia-üzem is. Jegyzetek Források Vajda József: A METALLOGLOBUS Rt. a magyar fémértékesítés jelentős vállalata In: Bányászati és Kohászati Lapok - Kohászat, 1995. ápr. 1. https://www.metalloglobus.hu/rolunk https://www.antikvarium.hu/konyv/metalloglobus-564578-0 https://www.antikvarium.hu/konyv/aru-es-arjegyzek-197966-0 Kapcsolódó szócikkek Budapesti gyárak listája